text: РЕШЕНИЕ НА СЪВЕТА
  от 15 ноември 2013 година
  относно подписването от името на Европейския съюз на Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко
  (2013/720/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 43, във връзка с член 218, параграф 5 от него,
  като взе предвид предложението на Европейската комисия,
  като има предвид, че:
  (1)
  На 22 май 2006 г. Съветът одобри Споразумението за партньорство в рибарството между Европейската общност и Кралство Мароко (1) (наричано по-нататък „Споразумението за партньорство“) с приемането на Регламент (ЕО) № 764/2006 (2).
  (2)
  Прилагането на последния протокол към това Споразумение за партньорство за определяне на възможностите за риболов и финансовото участие, предвидени в Споразумението за партньорство (3), приключи на 20 декември 2011 г.
  (3)
  Съветът разреши на Комисията да договори нов протокол, с който на корабите на Съюза се предоставят възможности за риболов във водите, в които Кралство Мароко има суверенитет или юрисдикция в областта на рибарството. След приключването на преговорите на 24 юли 2013 г. беше парафиран нов протокол.
  (4)
  Следва да се разреши подписването на този нов протокол при условие за сключването му,
  ПРИЕ НАСТОЯЩОТО РЕШЕНИЕ:
  Член 1
  Подписването от името на Съюза на Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко (наричан по-долу „протоколът“), се одобрява при условие на сключването на посочения протокол.
  Текстът на протокола е приложен към настоящото решение.
  Член 2
  Председателят на Съвета е упълномощен да посочи лицето/лицата, упълномощено(и) да подпише(ат) протокола от името на Съюза.
  Член 3
  Настоящото решение влиза в сила в деня на приемането му.
  Съставено в Брюксел на 15 ноември 2013 година.